એક કલ્પના કરો : તમે એક પ્રાઇવેટ કંપની પાસેથી ઇલેક્ટ્રિસિટીનું કનેક્શન લીધું છે, પરંતુ વન ફાઇન મૉર્નિંગ એ ઇલેક્ટ્રિસિટી આપતી કંપની એવો ફતવો બહાર પાડે છે કે હવેથી એ ઇલેક્ટ્રિસિટીમાંથી તમારે શું વાપરવું એ પણ એ જ કંપની નક્કી કરશે. વધુમાં એવો પણ હુકમ આવે કે અમારી ઇલેક્ટ્રિસિટીમાંથી જો તમે ફલાણી કંપનીનું ફ્રિજ વાપરશો તો ફ્રિજ તમને મફતમાં મળશે, પણ જો બીજી કોઈ કંપનીનું ફ્રિજ ખરીદ્યું તો અલગથી પૈસા ચૂકવવા પડશે. આવું જ ધીમે-ધીમે ટીવી, વૉશિંગ-મશીન, કમ્પ્યુટર, મોબાઇલથી લઈને વીજળીથી ચાલતાં બધાં જ સાધનો પર લાગુ પડવા માંડે એટલે સ્વાભાવિક રીતે જ લોકો મફતમાં મળતી કંપનીનાં જ ઉપકરણો વાપરે. એટલે બીજી કંપનીઓનાં સાધનોનો તો ઘડોલાડવો નક્કી. વળી તમને થાય કે ગરમી વધી ગઈ છે તો એક ઍર-કન્ડિશનર ખરીદી લઈએ. તમે ખરીદી તો લો, પણ એને ચલાવવા માટે વીજ-કંપની પાસેથી ઍર-કન્ડિશનર ચલાવવા માટેનું અલગ પૅક ખરીદવાનું. આ કલ્પના પણ તદ્દન વાહિયાત અને ત્રાસદાયક લાગે છેને?